Rikunarita-ORG/Wikinium huggingface dataset:
# Etât di mieç

Miniature de etât di mieç
Secont la sudivision plui condividude de Storie Europeane de bande dai studiôs, la **Ete di Mieç** dal latin *media tempestas* o ancje *media aetas* (peraule doprade la prime volte da Flavio Biondo) al è il periodi jenfri la etât classiche e chê moderne.

In dute Europe la Ete di Mieç e scomence tal an 476, secont une convenzion decidude dai storics, che al è l'an de deposizion dal ultin imperadôr roman Romul Augustul e la fin dal Imperi Roman di Ocident.

La fin de Ete di Mieç no je compagne par ducj i paîs. Lis conseguencis de fin de Ete di Mieç a tiermin lunc a forin la nassite dal Rinassiment e des monarchiis nazionâls.

I agns plui utilizâts par segnâ la fin de Ete di Mieç a son il 1453, an de colade de citât di Costantinopoli par man dai Turcs o la fin de Vuere dai Cent Agns jenfri la France e la Ingletiere, il 1492, an de Scuvierte des Americhis e de fin dal periodi islamic in Spagne o ancje il 1517, an de Riforme Protestante. Cualchidun al dîs che la fin de Ete di Mieç e je di meti tal an 1250, an de muart di Fidrì II di Svevie

La Ete di Mieç, e ven dividude in dôi:

* Alte ete di mieç, clamade ancje *secui scûrs*, ch'a va dal secul V al secul X, caraterizade da une grande miserie, e continuis invasions de bande dai Sclâfs, Araps, Vichincs e Magjârs.

* Basse ete di mieç, ch'a va dal secul XI al secul XV, ch'a viôt une rinassite de vite tes citâts, une ativitât comerciâl simpri plui fuarte ancje par il bon guvier des Signoriis, la costruzion di cjistiei, la nassite des bancjis.

Daurman la colade dal Imperi Roman di Ocident, lis popolazions dal Nord e dal Est de Europe a tachin a barufâ jenfri di lôr, par rivâ a une ricostruzion, soredut locâl, de organizazion aministrative, militâr, economiche e juridiche, par finî tal periodi che al reste nome il podê nazionâl.

Bisugne ancje dî che dal 476 nol sucêt nuie. Il gambiament al jere za rivât cu l'imperadôr Teodosi, cuant che il cristianisim al devente religjon di Stât (380 d.d.C).

## Leams esternis

* *Ma non erano secoli bui* () di Franco Cardini (par talian)
* *Prontuario di stereotipi sul Medioevo* () di Antonio Brusa (par talian)
# Rinassiment

Le Vierte di Sandri Botticelli
Il **Rinassiment** al fo un periodo di rinovament artistic e culturâl de storie de Europe jenfri la Etât di Mieç e la Etât Moderne. Chest periodo, che pûi o mancul al scomence ienfri il XV secul e le metât dal XVI secul, al viôt un gnûf ideâl di vite e un rinovament in tai studîs umanistîcs.

Il centri principâl di chest moviment,al fo le citât di Florence in Italie. Pocâs dai siôrs de citât, i *Medici*, studîos di ogni bande tachin a *tirâ fûr* se cussi si pues dî, tescj grecs e latins dal Imperi Bizantin, conservâs in tai munistîrs. Le scuviarte di chests tescj, pocant a une cjadene di studîs e invenzions. Cualchidun al siere chest periodo al 6 di mai dal 1527, cuant che Rome fo invadude dal esercît spagnûl e todesc dal re Carli V. In te storie de musiche invezit le fin dal Rinassiment e je jenfri il 1600 e il 1620.

## Origjn de peraule

Il prin a fevelâ di *rinassite* al fo il pitôr e architet Giorgio Vasari tal sô tratât *Vite de'piu' eccellenti architetti, pittori et scultori italiani* par cjacarâ dal moviment che al scomenzave cun Giotto e Masaccio e cul Donatel, al molave il stîl grec-bizantin par cjatâ in te figure di Michêlagnul chel che al jere rivât a passâ ancje i mestrîs de antichitât.

Ma le paternitât de peraule al e' dal storic francês Jules Michelet che dopre cheste peraule in tal 1855 par indicâ le 'scuviartedal mont e dal om' in tal XVI secul. Cheste afermazion ven ampliade dal storic svizar Jacob Burckhardt che al cjacare dal Rinassiment come dal periodo storic dulâ l'umanitât e le cuscience moderne viodîn la lûs, daspo dal periodo scûr de Etât di Mieç.

## Difarencis cu le Etât di Mieç

Il Rinassiment al puarte grancj gambiaments in te politiche, in te economie e ancje in te religjon:

In **politiche**, te bande orientâl, si fâs simpri pui grande le espansion dal Imperi Otomàn. Daspo de colade de citât di Costantinopoli, al cognossarâ une grande espansion rivant a cjapâ le Ongjarie, rivant fin te Austrie, e jentrant ancje tal Friûl. Le bande ocidentâl e je caraterizade de nassite dai stâts modernos, des monarchiis nazionâls di France e Spagne e dal imperi di Carli V. Le difarence cu lis monarchiis de Etât di Mieç e je in tal acentrament dal podê.

In **economie** cu la scuvierte des Americhis scomencin lis espansions coloniâls. Grancj gambiaments rivin ancje in Europe. Le scuviarte dal gnûf mont a puarte le economie a spostâsi dal Mediterani par lâ tal Nord de Americhe. Le economie feudâl tipiche de Etât di Mieç a lassarâ il puest al comerç cu lis nâfs.

In te **religjon** si rive ae riforme protestante, sarês a dî ae division jenfri le glesie catoliche e le glesie protestante.

## Personalitâs dal Rinassiment

* Leon Batiste Alberti
* Zuan Antoni Amadeo
* Beât Angjelîc
* Zuan Bellini
* Hyeronimus Bosch
* Sandri Botticelli
* Pieter Brueghel il Vecjo
* Pieter Brueghel il Zovin
* Michêlagnul Buonarroti
* Vitôr Carpaccio
* Lenart da Vinci
* Il Pordenone
# Zoologjie

La **zoologjie** e je la dissipline de biologjie che e studie i animâi.
La peraule e ven dal Grêc *ζῷον* (zoon = "animâl"), e *logy* ("studi dai").

## Brancs de zoologjie

* Acarologjie, ven a stâi il studi dai acars e des raspulis o cicîs.
* Aracnologjie, ven a stâi il studi dai ragns e dai sgarpions.
* Cetologjie, ven a stâi il studi dai cetacis.
* Entomologjie, ven a stâi il studi dai insets.
* Etologjie, ven a stâi il studi dai compuartament dai animâi.
* Erpetologjie, ven a stâi il studi dai retii e dai anfibis.
* Ittiologjie, ven a stâi il studi il studi dai pes.
* Malacologjie, ven a stâi il studi il studi dai lecs o moluscs.
* Mamalogjie, ven a stâi il studi dai mamifars.
* Ornitologjie, ven a stâi il studi dai ucei.
* Paleontologjie, ven a stâi il studi dai fossii animai.
# Botaniche

Botaniche
La **botaniche** e je la dissipline de biologjie che e studie lis formis di vite dal mont vegjetâl (la flore), in particolâr in rapuart cule lôr anatomie, fisiologjie, classificazion e ecologjie. I organisims plui complès studiâts de botaniche a costituissin il ream des plantis.
# Teorie dai insiemis

La *teorie dai insiemis* (teoria degli insiemi par talian, set theory in inglês) e je il branc de matematiche che si ocupe di studiâ i insiemis, i elements, reâi o astrats, che ju componin e lis relazions tra chescj elements.

Dispès associade cun la logjiche e la matematiche discrete, la teorie dai insiemis e je ae base di cetantis dissiplinis stant che tancj dai assiomis fondamentâi si riferissin ae apartignince di un ogjet matematic a un insiemi: par esempli, dute la gjeometrie euclidee e partìs di cinc assiomis che a stabilissin lis proprietâts entri i ponts e lis retis che, a lôr volte, a son insiemis di ponts.

## Notis

## Cjale ancje:

* Wikipedia Contributors. *Set Theory*, in *Wikipedia, the Free Enciclopedia*, 13 April 2007, 16:53 UTC, < [accessed 16 April 2007]
* Contributori di Wikipedia. *Teoria degli insiemi*, in *Wikipedia, l'Enciclopedia Libera*, 15 Marzo 2007, 21:35 UTC, < [in data 16 aprile 2007]
* G. Spirito. *Matematica Senza Numeri*. Newton Compton, 1995. ISBN 88-7983-814-8
# Antropologjie

La Antropologjie e je la sience sociâl che e studie l'om in ducj i soi aspiets, sociâi, culturâi e fisics. Il concet di culture al è a la fonde de Antropologjie parcè che la culture e je considerade un element fondamentâl de nature umane e de capacitât dal om di pensâ il mont in maniere simboliche, di imparâ e insegnâ i simbui e di gambiâ il mont doprant chescj simbui.
Si use dividi la Antropologjie in:

* Antropologjie fisiche, che si ocupe de evoluzion fisiche dai oms, de gjenetiche des popolazions e des fondis biologjichis ai mûts di fâ umans.
* Antropologjie culturâl, che studie i compuartaments sociâi, i ordenaments politics, la religjon, e i schemis compuartamentâi des variis comunitâts umanis.

## Storie

La Antropologjie e nas come un studi sientific de storie, cuant che diviers studiôs a àn començât a pensà di podê cjatâ te storie passade des leçs universâls in mût di podê previodi i disvilups futûrs. Ai timps si jere tal XIXim secul e si pensave che al fos un procès naturâl il passâ di une societât primitive, che e jere restade indaûr, viers une societât avanzade e moderne come che a someavin jessi chês dai pais che stavin colonizant il mont. Cheste idee e je stade superade tal secul vincjesim rivant a une definizion plui amplie come che di Marvin Harris: “la Antropologjie al è il studi de umanitât, dai popui antîcs e modernis e dai lôr stîi di vite”.

## Antropolics innomenâts

* Lewis Henry Morgan (1818-1881)
* Edward Tylor (1832-1917)
* James George Frazer-(1854-1941)
* Karl Marx-(1818-1883)
* Leslie White-(1900-1975)
* Marvin Harris-(1927-2001)
* Franz Boas (1858 - 1942)
* William H. R. Rivers (1864 - 1922)
* Émile Durkheim (1858-1917)
* Marcel Mauss (1873-1950)
* Max Weber (1864-1920)
* Alfred Reginald Radcliffe-Brown (1881-1955)
* Vladimir Propp (1895-1970)\*
* Edward Evan Evans-Pritchard (1902 - 1973)
* Margaret Mead (1901-1978)
* Meyer Fortes (1904 - 1983)
* Bronislaw Malinowski (1884-1942)
* Arnold Van Gennep (1873-1957)
* Huang Xianfan (1899-1982)
* Claude Lévi-Strauss (1908-...)
* Clifford Geertz (1926-...)
# Andis

Lis Andis viodudis dal satelit
Lis **Andis** a son il plui impuartant sisteme montagnôs de Americhe Meridionâl. A son logadis inte bande a bonât dal continent,e a si disvilupin par plui o mancul 7.200 km, vignint cussì a jessi il sisteme montagnôs plui lunc dal Mont. La sô largjece medie e je di 240 km, biel che invezit la sô altece medie e je di cirche 4.000 m.

Lis Andis a traviersin siet stâts de Americhe meridionâl: Argjentine, Bolivie, Cile, Colombie, Ecuador, Perù e Venezuela.

La cime plui alte des Andis e je la mont Aconcagua, che e tocje i 6.962 m.
# Virgili

Virgili
**Publi Virgili Maron**, par latin **Publius Vergilius Maro** (Andes, 15 Otubar 70 p.d.C. - Brindisi 21 Setembar 19 p.d.C.), al fo un poete antîc roman.

Al fo un dai scritôrs plui innomenâts e impuartants de Storie.

## Biografie

### Lis risultivis

I studiôs a cjapin informazions su le vite di Virgili di sôs oparis e di biografiis scritis te tarde antighitât e te ete di mieç, che a lôr volte a àn come risultive massime il *De poetis* (*Sui poetis*) di Suetoni; unevore ipuartante e je chê che Eli Donât al premetè al so comentari des oparis di Virgili.

Virgili lì di August par leii, a lui e a la sô famee, l'Eneide
### La zoventût

Al nassè tal 70 p.d.C. a Andes, un vilaç dongje Mantue forsit di une femine di non *Magia Polla*. Une biografie medieval scrîf che al jere fi di un ciertun *Virgili*, che al ven clamât *rusticus* (vadì *contadin*), ma no o savn se *rusticus* al è il non o ben si riferis a so mistîr; i antîcs a àn stramandât che so pari al lavorave verementri cu la tiere o cu lis âfs, ma al podarès jessi dome une informazion nassude dal contignût e de filosofie des *Georgichis* e des *Bucolichis* di Virgili; mediant che so pari i de une educazion di di siôr, probabilmentri nol jere un cossan e al possedeve almancul un toc di tiere. Al scomençà i sos studis di retoriche a Cremone, citât vicine, par continuâ a Milan e a Rome, a la scuele di Epidi, che al fo mestri ancje di August. Molade la retoriche, che no i lave propite jù, al passà di stâ a Napoli, dulà che al leve te scuele epicureane di Siron, che lu influenzà un grum; salacor al metè dongje achì il so gîr di amis poetis: Luzi Vari, Plozi Tuche e Orazi. Al vivè simpri unevore imbotonât e fûr di man, cence interès pe politiche, propite secont la filosofie epicureane.

### Il sucès

Fra il 42 e il 39 al scrivè lis Bucolichis; in chescj agns al ve di frontâ un berdei: dopo che i complotants a vevin fât fûr Juli Cesar e a jerin stâts sbaraiâts a Filippi, si veve di cjatâ tiare par paiâ lis armadis e si incjamerà cjamps dongje Cremone, citât aleade ai sassins di Cesar. Stant che i veterans a jerin masse, si decretà di confiscâ ancje a la vicine Mantue, dulà che ancje Virgili al veve il so cjamput, che al rivà a mantignî dome cul judori dal so amì Asini Polion. Lis Bucolichis a forin preseadis un grum e Virgili jentrà tal circul leterari di Mecenat e te gracie di August. Tra il 32 e il 29 al scrivè ancje lis Georgichis e in chel an al scomençà a butâ jù ancje l'Eneide. Tal 19 al cjapà su e al le in Grece, dulà che al voleve finî la sô opare, ma a Megare i cjapà une soreglade pal cjalt rapaç; no resistint al viaç indaûr, al mancjà che al jere juste sbarcjât a Brindisi par tornâ a cjase.

## Lis oparis

Venus si imparese a Enee te Eneide
### Lis Bucolichis

Viôt la pagjine des Bucolichis.

### Lis Georgichis

Viôt la pagijne des Georgichis.

### L'Eneide

Viôt la pagjine de Eneide.

## Bibliografie

* Ettore Paratore, *Storia della letteratura latina*, Firenze, Sansoni, 1957
* Paolo Fedeli, *Storia letteraria di Roma*, Napoli, Ferraro, 2004
# Lenghe francese

| Francês ('**Français'**) |
| --- |
| Pronuncie native: | [frãˈsɛ] |
| Altris denominazions: | lenghe d'oil |
| Fevelât in: | France, Canadà, Belgjiche, Svuizare, il stât de Louisiane tai Stâts Unîts, Haiti, Republiche Democratiche dal Congo, Madagascar, Cueste di Avoli, Camerun e altris. |
| Regjon: | Europe Ocidentâl, Americhe dal Nord, Afriche |
| Feveladôrs: | 270 milions (di cui 120 come prime lenghe) |
| Posizion (totâl): | 11 |
| Posizion (marilenghe): | {{{posizionmarilenghe}}} |
| Classificazion gjenetiche: | Lenghe indoeuropeane
  Italiche
   Romanze
    Galo-iberiche
     **Francês** |
| Stât uficiâl |
| Lenghe uficiâl di: | Union Europeane, France, Svuizare, Belgjiche, Canadà e altris 22 paîs |
| Regolât di: | Académie française |
|  |
| Codiçs de lenghe |
| ISO 639-1 | fr |
| ISO 639-2 | fra/fre |
| ISO 639-3 | fra |
| cjale ancje: Lenghe |

Il **francês** ((francês) *français*) al è une lenghe romanze ocidentâl, cognossude, soredut une volte, come "lenghe d'oil" (pe maniere di dî "sì", in oposizion cul ocitan, che al dopre "oc"). La sô regjon di origjin e je chê ator di Paris, e daspò si à pandût in dute la France cu la creazion dal stât unitari, metint intun cjanton lis altris lenghis dopradis in France (ocitan, basc, breton, catalan, e v.i.). Inte epoche coloniâl e fo puartade ancje fûr de Europe, in Americhe, Afriche, Oceanie e Asie, dulà che il so ûs al a vonde in regrès, restant invezit a vonde vitâl tai altris continents. E je la tierce lenghe romanze plui fevelade tal mont daûr dal spagnûl e dal portughês.

| Lis lenghis romanichis |
| --- |
| Aragonês | Arpitan | Arumen | Burgunt | Catalan | Siampagnês | Cors | Dalmat | Dgèrnésiais | Franccontês | Francês | Furlan | Galizian | Galó | Istriot | Istrorumen | Jèrriais | Ladin | Judeuspagnûl | Lionês | Ligur | Lombart | Lorrain | Megleno-romanian | Mirandês | Napoletan | Norman | Ocitan | Picard | Piemontês | Poitevin-Saintongeais | Portughês | Romanç | Rumen (o ben Moldâf) | Sardegnûl | Sicilian | Spagnûl | Talian | Valon | Venit |
# Berlin

| Berlin |
| --- |
| Non ufiziâl: | Berlin |
|  |  |
| Stât: | Gjermanie |
| Superficie: | 891,68 km2 |
| Popolazion:  - Totâl  - Densitât | (2015) 3.520.031 ab. 3.948 ab./km2 |
| Coordenadis gjeografichis: |  |
|  |
| **Sît istituzionâl** |

 Berlin
**Berlin** e je la citât plui grande e la capitâl de Gjermanie. E je une des trê citât-stât de federazion todescje.

## Gjeografie

La citât e je logade su lis rivis dal flum **Sprea**, tal nord-est de Gjermanie; il sô teritori al è dal dut circondât dal stât dal Brandeburc.

## Aministrazion

Il sindic de citât (*Regierender Bürgermeister*, "Sindic rezidôr"), la zonte (*Senat*) e il consei dal comun (*Abgeordnetenhaus*, "Cjamare dai deputâts") a son i organs di aministrazion de citât e ancje chei dal *Land*. Il sindic al è in chest mût ancje il **president dai ministris**, la zonte comunâl e je ancje il Guvier e il consei comunâl al è ancje Parlament.

## Storie

Berlin e fo fondade atôr dal 1200: te origjin a jerin dôs citâts difarentis, Berlin e Cölln, che a forin unificadis tal 1307. Al dì di vuê nol è restât tant de urbanistiche e architeture dai secui passâts, soredut par vie des savoltaments de storie todescje tal XX secul.

Daspò di jessi stade la residence dai re di Prussie, Berlin e fo proclamade tal 1871 la capitâl dal Imperi Gjermanic, condizion che e fo mantignude ancje tal timp de Republiche di Weimar e sot dal regjim nazist: propite par vie di cheste impuartance politiche e sociâl e fo stade une des citâts plui bombardadis vie par la seconde vuere mondiâl.

Ae fin da la vuere, la citât e fo dividude in doi tocs: la bande est e deventà la capitâl de Republiche Democratiche Todescje, mintri che la capitâl de Republiche Federâl Todescje e fo spostade a Bonn. Vie par la Vuere frêde, Berlin Ovest e fo une isole di ocident in là de coltrine di fier. La separazion de citât e deventà plui visibil cuant che, il 14 di Avost dal 1961, il guvier de Gjermanie Est a scomençà a fâ su il mûr di Berlin. Daspò de cjadude dal mûr tal 1989 e cu la riunificazion, Berlin e je tornade a jessi la capitâl de Gjermanie unide.

## Traspuarts e infrastruturis

Te ricostruzion seguide ae ultime vuere mondiâl e je stade dade particolâr impuartance ae viabilitât e al traspuart public: difat, al dispiet de sôs dimensions di metropoli, il trafic nol è mai congjestionât, ancje par vie de rêt di traspuart public soterani e di superficie une vore svilupât.
Chest i cinc diviersis veicui di traspuart public che si cjatin a Berlin:

* **U-Bahn**: metropolitane soteranie
* **S-Bahn**: metropolitane di superficie
* **Tram**: clamâts *Straßenbahn*, cuntune rêt ae avanguardie, svilupade soredut te zone Est
* **Autobus**: a davuelzin soredut il servizi di smistament tai cuartîrs periferics
* **Traghets**: di ûs purementri turistic

## Viôt ancje

* Mûr di Berlin

## Leams

* (todesc) (inglês) Sît ufiziâl de citât

| Stâts (Länder) todescs |  |
| --- | --- |
|  Amburc ·  Assie ·  Baden-Württemberg ·  Basse Sassonie ·  Baviere ·  Berlin ·  Brandeburc ·  Breme ·  Meclenburc-Pomeranie Ocidentâl ·  Ren dal nord-Vestfalie ·  Renanie-Palatinât ·  Saarland ·  Sassonie ·  Sassonie-Anhalt ·  Schleswig-Holstein ·  Turingje |
# Vichipedie

La **Vichipedie** e je une enciclopedie libare, basade su Internet che e dopre il software wiki. Il contignût al è zontât di utents volontariis e il progjet al è sponsorizât de fondazion Wikimedia. E à edizions in plui di 200 lenghis di dut il mont e inclût sei argoments classics par une enciclopedie, sei elements che a son plui leâts a lunaris, sei argoments di atualitât. Il so fin al è di creâ e distribuî une enciclopedie libare in plui lenghis che si pues; il sît de Vichipedie al è un dai plui visitâts te rêt Internet, cun cirche 60 milions di contats ogni dì.

Dut il contignût de Vichipedie al è dât fûr cule licence *GNU Free Documentation License* (GFDL), che e lasse la pussibilitât di tornâlu a distribuî, creâ progjets derivâts e ancje doprâlu par ûs comerciâl, a pat di segnalâ i siei autôrs e garantî che il gnûf contignût al sei ancjemò disponibil sot de stsse GFDL.

## La tecnologjie daûr de Vichipedie

La Vichipedie e ricêf plui di 2000 richiestis al secont; il trafic al è gjestît di plui di 200 servidôrs
La Vichipedie e dopre il software libar Mediawiki suntun cluster di servidôrs logâts in Floride e in trê altris puescj ator pal mont: 202 machinis in Floride, 3 dongje Parîs, 11 a Amsterdam e 23 tes instalazions coreanis di Yahoo!. MediaWiki e je la fase III dal program. Al inizi, la Vichipedie e doprave UseModWiki creât di Clifford Adams (fase I). Tai prins timps pai leams si scugnive doprâ la convenzion CamelCase; po chest probleme al è stât risolt e al è stât pussibil doprâ lis doplis parentesis. Intal Zenâr dal 2002 si è passâts a un motôr wiki in PHP suntune base di dâts MySQL; chest program, fase II, al è stât scrit apueste pe Vichipedie di Magnus Manske. Plui tart a son stâts implementâts un grum di mioraments par stâ daûr ae difusion e al ûs simpri plui grant dal progjet. Finalmentri, il software al fo tornât a scrivi di Lee Daniel Crocker. Instalade tal Lui dal 2002, cheste fase III dal program e je stade clamade MediaWiki. E je dade fûr sot de licence GNU GPL e al ven doprât di ducj i progjets de fondazion Wikimedia.

## La edizion furlane

La edizion furlane di Wikipedia, clamade Vichipedie par adatâsi ae lenghe e ae grafie furlane, e je nassude ai 25 di Zenâr dal 2005 e ai 14 di Lui dal 2006 a sin rivâts a vê 1000 vôs; ai 22 di Avrîl 2007, cu la vôs Laurenzi si à rivât a cuote 2000 vôs, cuntun increment notevul. Al moment il numar di vôs inte Vichipedie al è di 4 972.

## Cjale ancje

* La liste complete des Vichipediis
# Storie contemporanee

Le **storie contemporanee** e je une des cuatris grandis epochîs de storie (antighe, medievâl, moderne e contemporanee) che scomence cun la Rivoluzion francese o ancje cun la Rivoluzion industriâl, par rivâ ai dî di uê.

* Nassite dai Stâts-Nazions (1815-1870)

* Imperialisim e nazionalisim (1870-1914)

* Lis Vueris Mondiâls (1914-1945)

* Le Vuere frêde (1945-1991)

* Il Consolidament (1991-2001)

* Le jentrade tal Euro e il terorisim islamic
# Balon

Moment di une partide di balon

Il **Balon** al è un sport dulà che dôs scuadris di undis zuiadôrs a àn di rivà a butà la bale te puarte de scuadre aversarie. Dome il puartîr al pues doprà lis mans e i braçs, chei altris a doprin i pîts e il cjâf. Une partide di balon e dure 90 minûts e e jè componude di doi timps di 45 minûts ognidun, e e vinç la scuadre che ae fin dai 90 e à fat plui goi. Lis partidis a son regoladis di un arbitri.

Al è il sport plui praticât tal mont.

I campionâts di balon plui cognossûts e innomenâts a son chel talian, chel spagnûl e chel inglês; in chescj 3 campionâts a zuin lis scuadris plui impuartants dal planet.

## Il balon in Friûl

La scuadre plui impuartant dal Friûl-Vignesie Julie e jè l'Udinês (clamade ancje Udin), che e zuie tal Campionât Talian di Serie A. La Triestine e zuie inte Serie C dal Campionât Talian. Altris scuadris de regjon a zuin in campionâts no professionistics.

## Vôs leadis

* Cope dal mont di balon
* Balon di aur